ທ່ານ Romney ມີຄະແນນນຳໜ້າ ໃນການຢັ່ງສຽງ ປະຊາຊົນ ທົ່ວປະເທດ
ທ່ານ Romney ຜູ້ສະມັກປະທານາທິບໍດີ ຂອງພັກຣີພັບບລີກັນ ມີຄະແນນນຳໜ້າໝູ່ ໃນການຢັ່ງຫາງສຽງ ປະຊາຊົນທົ່ວປະເທດ
ຍັງພຽງອີກບໍ່ເທົ່າໃດມື້ທໍ່ນັ້ນ ກໍຈະຮອດວັນປ່ອນບັດທີ່ສຳຄັນສຳລັບບັນດາຜູ້ສະມັກປະທານາ ທິບໍດີຂອງພັກຣີພັບບລີກັນ ທີ່ເອີ້ນກັນວ່າ “Super Tuesday” ເວລາ 10 ລັດ ຈັດໃຫ້ມີ ການແຂ່ງຂັນ ເພື່ອແຕ່ງຕັ້ງຜູ້ສະມັກຂອງພັກ ແລະຜູ້ໃດມີຄະແນນສຽງນຳໜ້າຢ່າງຈະແຈ້ງກໍ ອາດສາມາດເປັນທີ່ຮູ້ຈັກໄດ້ ອະດີດຜູ້ປົກຄອງລັດ Massachusetts ທ່ານ Mitt Romney ມີຄະແນນນຳໜ້າໃນການ ຢັ່ງຫາງສຽງປະຊາຊົນໃນທົ່ວປະເທດ ຂະນະທີ່ອະດີດສະມາຊິກສະພາສູງສະຫະລັດ ທ່ານ Rick Santorum ນຳໜ້າໃນການສຳຫຼວດຫາງສຽງປະຊາຊົນທີ່ລັດ Ohio ຊຶ່ງເປັນລັດນຶ່ງ ທີ່ມີຄວາມສຳຄັນນັ້ນ ໃນການຢັ່ງຫາງສຽງທົ່ວປະເທດໂດຍອົງການ Gallup ທີ່ນຳອອກເຜີຍແຜ່ໃນມື້ວັນສຸກວານ ນີ້ທ່ານ Romney ໄດ້ຮັບຄະແນນສຽງສະໜັບສະໜຸນ 35% ຂະນະທີ່ທ່ານ Santorum ໄດ້ຮັບ 24% ສຳຫຼັບຜູ້ສະມັກຄົນອື່ນໆນັ້ນ ກໍມີອະດີດປະທານສະພາຕໍ່າສະຫະລັດ ທ່ານ Newt Gingrich ແລະສະມາຊິກສະພາຕໍ່າຈາກລັດເທັກຊັສທ່ານ Ron Paul ຊຶ່ງໄດ້ຮັບ ຄະແນນສຽງສະໜັບສະໜຸນ 15 ແລະ 11% ຕາມລຳດັບ ແຕ່ຢູ່ທີ່ລັດ Ohio ການສຳຫຼວດ ຂອງສະຖາບັນຢັ່ງຫາງສຽງປະຊາຊົນ ມະຫາວິທະຍາໄລ Quinnipiac ສະແດງໃຫ້ເຫັນວ່າທ່ານ Santorum ໄດ້ຮັບຄະແນນສະໜັບສະໜຸນ 35% ຈາກສະມາຊິກຂອງພັກຣີພັບບລີກັນ ທີ່ມີທ່າທາງວ່າຈະພາກັນໄປປ່ອນບັດຢູ່ໃນລັດດັ່ງກ່າວ ຂະນະທີ່ທ່ານ Romney ໄດ້ຮັບ 31% ສ່ວນທ່ານ Gingrich ຕິດຕາມມາ ເປັນອັນດັບ 3 ໂດຍໄດ້ຮັບຄະແນນສຽງ 17% ແລະທ່ານ Ron Paul ໄດ້ຮັບ 12% ແຕ່ແນວໃດກໍຕາມ ໃນບັນດາຜູ້ມີສິດປ່ອນບັດທີ່ສະແດງອອກວ່າ ເຂົາເຈົ້າມັກຜູ້ສະມັກຄົນ ໃດນັ້ນ 34% ເວົ້າວ່າ ເຂົາເຈົ້າອາດຈະປ່ຽນໃຈກ່ອນການປ່ອນບັດໃນວັນອັງຄານທີ 6 ມີ ນາຈະມານີ້ກໍເປັນໄດ້ ສຳຫຼັບລັດວໍຊິງຕັນ ໃນພາກຕາເວັນຕົກສຽງເໜືອ ຂອງສະຫະລັດນັ້ນ ຈະຈັດການປະຊຸມ ຄັດເລືອກຜູ້ຕາງໜ້າຂອງພັກ ຫຼື Caucuses ໃນວັນເສົາມື້ນີ້ 3 ມື້ ກ່ອນການປ່ອນບັດ ຂອງຫຼາຍໆລັດທີ່ເອີ້ນກັນວ່າ Super Tuesday ຜູ້ຊຶ່ງໄດ້ຮັບໄຊຊະນະໃນທີ່ສຸດ ຈາກການແຂ່ງຂັນເພື່ອໃຫ້ໄດ້ຮັບການແຕ່ງຕັ້ງເປັນຜູ້ສະມັກ ຂອງພັກຣີພັບບລີກັນທີ່ມີຄະແນນສຽງ ໃກ້ຄຽງກັນນີ້ ຈະປະເຊີນໜ້າກັບປະທານາທິບໍດີສະ ຫະລັດ ທ່ານບາຣັກ ໂອບາມາຈາກພັກເດໂມແຄຣັທ ໃນການເລືອກຕັ້ງປະທານາທິບໍດີໃນ ເດືອນພະຈິກປີນີ້